Vista la convocatòria de vaga formulada pel Comitè d'empresa d'Urbaser, SA (registre d'entrada de 2 de maig de 2013), que està prevista, per al personal de recollida de residus sòlids urbans, des del començament de la jornada laboral del dia 20 de maig fins al començament de la jornada laboral del dia 23 de maig de 2013, i des del començament de la jornada laboral del dia 9 de juny fins al començament de la jornada laboral del dia 12 de juny de 2013; i, per a la resta de personal, des del començament de la jornada laboral del dia 21 de maig fins al començament de la jornada laboral del dia 24 de maig de 2013, i des del començament de la jornada laboral del dia 10 de juny fins al començament de la jornada laboral del dia 13 de juny de 2013; i que afecta la totalitat de la plantilla del centre de treball de Sant Joan Despí;
Atès que l'empresa realitza els serveis de recollida d'escombraries (fracció orgànica, de rebuig i recollida selectiva -vidre, envasos i paper/cartró-) i el servei de neteja viària, així com la recollida de voluminosos, els quals són serveis essencials per a la comunitat ja que la seva interrupció afectaria béns i drets constitucionalment protegits, com són el dret a la salut i el medi ambient que assenyalen els articles 43 i 45 de la Constitució, i una acumulació de residus a les vies públiques i, molt especialment, la matèria orgànica susceptible de descomposició afavoreixen, a part de les males olors, la proliferació d'insectes i rosegadors, els quals són vehicles de transmissió de malalties infectocotagioses que generen risc per als ciutadans;
Atès que l'autoritat governativa ha de dictar les mesures necessàries per tal de mantenir el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga reconegut a l'article 28.2 de la Constitució;
Atès que el servei de recollida d'escombraries que presta l'empresa Urbaser, SA a Sant Joan Despí consisteix en la recollida diària de la fracció de rebuig i voluminosos, quatre dies a la setmana la fracció orgànica (dilluns, dimecres, divendres i dissabte), envasos (dimarts, dijous, divendres i dissabte), i cartró (dilluns, dimecres, divendres i dissabte), i un dia a la setmana la fracció vidre;
Atès que és necessari garantir una màxima asèpsia i netedat als entorns dels centres sanitaris, assistencials i dels centres escolars amb servei de menjador, i garantir un entorn de netedat a les àrees dels mercats d'abastament de productes peribles, caldrà realitzar el servei de recollida d'escombraries habitual en aquestes zones, tant l'orgànica, la de rebuig, com la selectiva;
Atès el grau de putrefacció, descomposició, fermentació i pudor de les escombraries, així com per evitar l'acumulació excessiva d'escombraries selectives ja que pot provocar accidents de diversos tipus, lesions en el cas del vidre i dels envasos, o d'incendis en el cas de paper o cartró, així com males olors i risc sanitari derivat de les restes orgàniques, s'haurà de prestar el servei de recollida i transport, tant de la fracció orgànica com la selectiva (envasos, paper/cartró i vidre) al 50% del servei habitual.
Pel que fa a la recollida de la fracció de rebuig i el seu transport, s'haurà de garantir cada 72 hores a comptar des de l'última recollida.
Si durant la jornada de recollida de les escombraries no se n'hagués realitzat la retirada total, s'haurà de continuar durant les jornades següents fins a retirar-la totalment;
Atès que el fet que no prestar el servei de recollida de voluminosos pot donar lloc a situacions de risc per als vianants en envair les voreres o la calçada, la recollida s'haurà de dur a terme en els casos que impedeixin el pas dels vianants o de la circulació viària;
Pel que fa a la neteja viària, i atesa la durada de la vaga, només caldrà recollir -en tot moment- la matèria orgànica susceptible de descomposició, quan n'hi hagi, i també realitzar aquelles actuacions de caràcter immediat que, de no fer-se, poden posar en risc la seguretat de la ciutadania, com en cas d'accidents a la calçada, els vidres trencats, els vessaments d'oli, etc.;
Atès que en el tràmit d'audiència les parts van exposar les seves propostes de serveis mínims, tal com consta a l'acta de 14 de maig de 2013;
Atès que s'ha demanat un informe a l'Agència de Protecció de la Salut del Departament de Salut i a l'Ajuntament de Sant Joan Despí;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març; i 122/1990 i 123/1990, de 2 de juliol,
La situació de vaga anunciada pel Comitè d'empresa d'Urbaser, SA, que està prevista, per al personal de recollida de residus sòlids urbans, des del començament de la jornada laboral del dia 20 de maig fins al començament de la jornada laboral del dia 23 de maig de 2013, i des del començament de la jornada laboral del dia 9 de juny fins al començament de la jornada laboral del dia 12 de juny de 2013; i, per a la resta de personal, des del començament de la jornada laboral del dia 21 de maig fins al començament de la jornada laboral del dia 24 de maig de 2013, i des del començament de la jornada laboral del dia 10 de juny fins al començament de la jornada laboral del dia 13 de juny de 2013; i que afecta la totalitat de la plantilla del centre de treball de Sant Joan Despí, s'entendrà condicionada al manteniment dels serveis mínims següents:
a) Servei habitual de recollida d'escombraries (fraccions orgànica, de rebuig i selectiva) dels entorns dels centres sanitaris, assistencials, dels centres d'ensenyament amb servei de menjador i dels mercats d'abastament de productes peribles.
b) 50% del servei de recollida de la fracció orgànica i selectiva d'escombraries.
c) Recollida de la fracció de rebuig i el seu transport cada 72 hores, a comptar des de l'última recollida.
En el supòsit que en la jornada de recollida no s'hagi pogut acabar, s'haurà de continuar en les jornades següents fins a la retirada total de les escombraries.
d) Recollida de residus voluminosos: només en els casos que impedeixin el pas dels vianants o la circulació viària.
e) Neteja viària: s'efectuarà la recollida de matèria orgànica susceptible de descomposició i d'objectes perillosos quan, per alguna circumstància, n'hi hagi.
L'empresa farà aquests serveis mínims amb el personal imprescindible per portar-los a terme, un cop escoltat el comitè de vaga.
Aquests serveis mínims, els prestarà, preferentment, el personal que no exerceixi el dret de vaga.
Les aturades i les alteracions en la feina per part del personal necessari per al manteniment dels serveis mínims que determina l'article 1 seran considerades il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Generalitat de Catalunya per a la seva publicació.